Frederikshavn White Hawks rykkede fredag aften et skridt nærmere en plads i Metal Ligaens semifinale. Det skete, da høgene på udebane vandt med 5-1 over de nordjyske rivaler fra Aalborg Pirates. Frederikshavnerne scorede det første mål i en tæt og intens første periode, da Nicolai Meyer lagde pucken i nettet efter seks et halvt minuts spil. Pirates kombinerede fint i gæsternes zone, men hjemmeholdet manglede skarpheden i afslutningerne. Midt i første periode var Frederikshavns målmand Joe Fallon dog chanceløs, da Jace Coyle satte pucken op i målhjørnet og udlignede til 1-1. Aalborg-spillerne havde kun lige fået armene ned igen, før holdet endnu en gang var bagud. Mathias Bau Hansen, som netop har forlænget kontrakten med White Hawks, bragte gæsterne foran med 2-1 bare 53 sekunder efter Coyles udligning. Frederikshavn udbyggede føringen små fem minutter inde i anden periode, da Kristoffer Jonsson nettede til 3-1. Hjemmeholdets spillere og fans brokkede sig, da de mente, at Jonsson havde tacklet Aalborgs målmand Ervins Mustukovs, men dommerne lod protesterne passere. White Hawks virkede en smule skarpere i både tanke og handling i det meste af midterperioden, og tre minutter før pausen lukkede Kristoffer Jonsson kampen, da han scorede til 4-1 i powerplay. Thomas Søndergaard scorede kampens sidste mål godt midtvejs i tredje periode, hvor Pirates aldrig lignede et hold, som troede på comebacket. Fem minutter før tid steg intensiteten, da Aalborgs Tommy Grant endte i slagsmål med gæsternes Emil Birk Christensen. Dommerne kvitterede med en badebillet til begge spillere. Frederikshavn White Hawks fører nu 3-1 i kvartfinaleserien. Aalborg skal dermed vinde tre kampe i træk for at booke billet til semifinalen. Det næste opgør i serien spilles i Frederikshavn søndag klokken 16. I indslaget over denne video bliver der gjort status over Pirates' noget skrantende økonomiske situation.

Opsummering:
Frederikshavn White Hawks vandt fredagens kvartfinale mod Aalborg Pirates og er nu kun en sejr fra en billet til semifinalen.